
2015 m. birželio 25 d. pranešimas VIR​​​​​​

Europos reikalų komitetas pritarė Virgilijaus Valančiaus kandidatūros siūlymui į Europos Sąjungos Bendrojo Teismo teisėjus
2015 m. birželio 25 d. Seimo Europos reikalų komitetas posėdyje pritarė Virgilijaus Valančiaus kandidatūros siūlymui į Europos Sąjungos Bendrojo Teismo teisėjus.
Virgilijaus Valančiaus buvo ilgalaikis Lietuvos vyriausiojo administracinio teismo (LVAT) teisėjas, Lietuvos Teisėjų Asociacijos pirmininkas, Tarptautinės Teisėjų Asociacijos vicepirmininkas. Šiuo metu Virgilijus Valančius vadovauja Europos Sąjungos projektui „Parama Ukrainos Teisingumo Sektoriaus Reformoms“ ir dirba Ukrainoje. 
Vadovaujantis Lietuvos Respublikos Vyriausybės įstatymo 52 straipsnio 3 dalimi, Vyriausybė Lietuvos Respublikos teisėjo kandidatūrą į bendrojo Teismo teisėjus teikia, gavusi Lietuvos Respublikos Prezidento pritarimą ir pasikonsultavusi su Lietuvos Respublikos Seimu. 2015 m. birželio 22 d. Lietuvos Respublikos Vyriausybė kreipėsi į Lietuvos Respublikos Seimą su prašymu pritarti Virgilijaus Valančiaus kandidatūros siūlymui į Europos Sąjungos Bendrojo Teismo teisėjus. Vadovaujantis Lietuvos Respublikos Seimo statuto nuostatomis, po pristatymo Seimo plenariniame posėdyje kandidatūras svarsto Seimo narių frakcijos ir atitinkami komitetai. 

ES Bendrasis Teismas turi kompetenciją nagrinėti fizinių ar juridinių asmenų pareikštus tiesioginius ieškinius dėl Europos Sąjungos institucijų, įstaigų ir organų teisės aktų ir dėl reglamentuojančio pobūdžio teisės aktų arba dėl šių institucijų, įstaigų ar organų neveikimo; valstybių narių pareikštus ieškinius Komisijai; valstybių narių pareikštus ieškinius Tarybai dėl teisės aktų, priimtų valstybės pagalbos, prekybos apsaugos priemonių („dempingo") srityse, ir dėl teisės aktų, priimtų jai vykdant įgyvendinimo įgaliojimus; ieškinius Bendrijos prekių ženklo srityje; apeliacinius skundus teisės klausimais dėl Europos Sąjungos tarnautojų teismo sprendimų ir pan.
Europos reikalų komiteto patarėjas Matas Maldeikis

matas.maldeikis@lrs.lt; 2396864

Cituojant Seimo kanceliarijos Komunikacijos departamento Ryšių su visuomene skyriaus pranešimus, prašom nurodyti šaltinį.

